相和歌辭  豫章行
作者：李白
朝代：唐

paragraphs: 胡風吹代馬，北擁魯陽關。
吳兵照海雪，西討何時還？
半渡上遼津，黃雲慘無顏。
老母與子別，呼天野草間。
白馬繞旌旗，悲鳴相追攀。
白楊秋月苦，早落豫章山。
本爲休明人，斬虜素不閑。
豈惜戰鬬死，爲君埽兇頑。
精感石沒羽，豈忘憚險艱。
樓船若鯨飛，波蕩落星灣。
此曲不可奏，三軍鬢成斑。